Papersnake/gushiwen huggingface dataset:
投赠徐平江三十韵
韩元吉（宋代）

上圣恢方载，吴门翊帝京。
千秋季子国，百雉阖闾城。
屏翰资良季，文昌辍贰卿。
龙墀虚紫橐，虎节驻红旌。
河润功初洽，棠阴政已成。
农桑归恺悌，弦管乐升平。
世仰韦公誉，人高白傅名。
云楼凌月府，花岛烂蓬瀛。
香雾凝春昼，桥虹卧晓晴。
清规三不惑，盛事二难并。
旧俗宁论化，重临倍有声。
向来宣使指，曾是格刑清。
自觌铜鱼拜，欣闻竹马迎。
五湖歌吹满，两郡吏民争。
严助书频赐，萧卿治欲更。
还应对宣室，俱议直承明。
鼎席犹虚位，戎亭正息兵。
安危均注意，中外等持衡。
补衮才猷壮，康时智略宏。
天津飞骥足，云路逸鹏程。
畴昔参宾从，顽疏荷鉴评。
驰驱奉刀笔，谈笑接簪缨，
梦结闽陬远，心惊涨潦横。
寄身侔困鲋，尽室逭长鲸。
官牒沾微禄，因波拯再生。
膺门怜旧契，祢荐及难兄。
未释盐车驾，徒怀瓦釜噜。
几年良自哂，一饱定谁营。
洛下裘空敝，新丰酒独倾。
知公行入辅，故吏敢言情。
桂隐纪咏四十八首 其十七 泰定轩
张镃（宋代）

触处天光发，何尝离定中。问云谁散乱，又道主人公。
过陈琳墓
温庭筠（唐代）

曾于青史见遗文，今日飘蓬过此坟。
词客有灵应识我，霸才无此独怜君。
石麟埋没藏春草，铜雀荒凉对暮云。
莫怪临风倍惆怅，欲将书剑学从军。
高邦贡挽诗
薛季宣（宋代）

世道久衰息，惟君尚典刑。好诗清腊雪，醇德醉春醽。

考筴穷三易，传家守一经。高风不可见，谁与勒贞铭。
留别徐斯远时斯远将赴朱晦庵之约三首 其一
赵蕃（宋代）

共有山林趣，相期问学功。一官重此去，三径几时同。

我鬓因诗白，君颜非酒红。从游纵有日，羸疾柰相攻。
江城子·密州出猎
苏轼（宋代）

老夫聊发少年狂，左牵黄，右擎苍，锦帽貂裘，千骑卷平冈。为报倾城随太守，亲射虎，看孙郎。
酒酣胸胆尚开张。鬓微霜，又何妨！持节云中，何日遣冯唐？会挽雕弓如满月，西北望，射天狼。
双柏
陆游（宋代）

双柏屹相向，刚严如巨人。
龙呤风雨夕，山立雪霜晨。
阅世易成古。
刳心不复春。
扶颠要力量，岁晚莫全身。
戏吟
张继先（宋代）

落魄正当年，人皆笑我颠。
乾坤时运动，沦海渺无边。
题南岳招仙观壁上（题此诗后数日上升）
许碏（唐代）

洪炉烹锻人性命，器用不同分皆定。妖精鬼魅斗神通，

只自干邪不干正。黄口小儿初学行，唯知日月东西生。

还为万灵威圣力，移月在南日在北。玉为玉兮石是石，

蕴弃深泥终不易。邓通饿死严陵贫，帝王岂是无人力。

丈夫未达莫相侵，攀龙附凤捐精神。
纳凉
张耒（宋代）

靡靡春事退，寂寂夏日长。
日日骑马归，卧此北户凉。
官事幸休逸，甘为白头郎。
朝出暮还家，悠悠愧路旁。
所欣药物灵，颇觉疾病康。
幸免三已愠，敢希五馈浆。
难堪七有余，不过三已尝。
呼儿且粝食，贫固士之常。
薛公肃访山中偶出不值公肃留诗次其韵
李流谦（宋代）

紫极朝归谢往还，新篇落笔烂彪斑。
乌藤拈起都閒事，且看西湖处处山。
乌夜啼
宇文虚中（宋代）

汝琴莫作归凤鸣，汝曲莫裁白鹤怨。明珠破璧挂高城，上有乌啼人不见。

堂中蜡炬红生花，门前绀幰七香车。博山夜长香烬冷，悠悠荡子留倡家。

妾机尚馀数梭锦，织恨传情还未忍。城乌为我尽情啼，知道单栖泪盈枕。
初秋任渭宇李少鹤两将军招饮湖光亭
张萱（明代）

西湖秋色近如何，落日轻桡载酒过。缓带元戎移小队，长裾狂客共高歌。

纤纤新月窥霜柳，飐飐香风折露荷。为问六如亭畔路，香魂曾否复凌波。
投李息斋父子 其二
陈樵（元代）

膺门桃李阴，兰砌近清芬。不惜阶前地，祇惭俗下文。

笔怀萧协律，才慕沈参军。鸿雁东南急，饥鸣属府君。
阑干万里心
易顺鼎（清代）

吹箫载酒少年游。曾倚江南苏小楼。憔悴天涯不自由。

怕凝眸。送尽征鸿字字愁。
客有自金华诸洞返者穷幽历险所睹甚异余伟其事而赋之以订再游
胡应麟（明代）

洞天三十六，奇绝擅金华。雪壁盘空上，冰壶抱月斜。

玉桃千岁实，瑶草四时花。瓢笠吾当去，驱羊卧赤霞。
菩萨蛮（回文）
曹勋（宋代）

等闲将度三春景。景春三度将闲等。愁怕更高楼。楼高更怕愁。

弄花梅已动。动已梅花弄。梅看几年催。催年几看梅。
驳复仇议
柳宗元（唐代）

臣伏见天后时，有同州下邽人徐元庆者，父爽为县吏赵师韫所杀，卒能手刃父仇，束身归罪。当时谏臣陈子昂建议诛之而旌其闾；且请“编之于令，永为国典”。臣窃独过之。

臣闻礼之大本，以防乱也。若曰无为贼虐，凡为子者杀无赦。刑之大本，亦以防乱也。若曰无为贼虐，凡为理者杀无赦。其本则合，其用则异，旌与诛莫得而并焉。诛其可旌，兹谓滥；黩刑甚矣。旌其可诛，兹谓僭；坏礼甚矣。果以是示于天下，传于后代，趋义者不知所向，违害者不知所立，以是为典可乎？盖圣人之制，穷理以定赏罚，本情以正褒贬，统于一而已矣。

向使刺谳其诚伪，考正其曲直，原始而求其端，则刑礼之用，判然离矣。何者？若元庆之父，不陷于公罪，师韫之诛，独以其私怨，奋其吏气，虐于非辜，州牧不知罪，刑官不知问，上下蒙冒，吁号不闻；而元庆能以戴天为大耻，枕戈为得礼，处心积虑，以冲仇人之胸，介然自克，即死无憾，是守礼而行义也。执事者宜有惭色，将谢之不暇，而又何诛焉？

其或元庆之父，不免于罪，师韫之诛，不愆于法，是非死于吏也，是死于法也。法其可仇乎？仇天子之法，而戕奉法之吏，是悖骜而凌上也。执而诛之，所以正邦典，而又何旌焉？

且其议曰：“人必有子，子必有亲，亲亲相仇，其乱谁救？”是惑于礼也甚矣。礼之所谓仇者，盖其冤抑沉痛而号无告也；非谓抵罪触法，陷于大戮。而曰“彼杀之，我乃杀之”。不议曲直，暴寡胁弱而已。其非经背圣，不亦甚哉！

《周礼》：“调人，掌司万人之仇。凡杀人而义者，令勿仇；仇之则死。有反杀者，邦国交仇之。”又安得亲亲相仇也？《春秋公羊传》曰：“父不受诛，子复仇可也。父受诛，子复仇，此推刃之道，复仇不除害。”今若取此以断两下相杀，则合于礼矣。且夫不忘仇，孝也；不爱死，义也。元庆能不越于礼，服孝死义，是必达理而闻道者也。夫达理闻道之人，岂其以王法为敌仇者哉？议者反以为戮，黩刑坏礼，其不可以为典，明矣。

请下臣议附于令。有断斯狱者，不宜以前议从事。谨议。
送别姚燮 其一
汤钺（清代）

横行万里著长鞭，尚幸黄骢是少年。十载盐车悲岁月，九秋神骏骋云烟。

写真为我寻曹霸，相马因君慕古燕。自念瘦羸蹲故枥，壮心老向朔风前。
贺洪景茂叶舍试平奏仍勉为南宫之行 其一
王迈（宋代）

鼓箧天庠正妙龄，同时行辈半先登。如今才喜红心中，当日几成赤脚升。

冀北群空看走马，溟南路阔快抟鹏。归来新敞渠渠厦，笑我生涯冷似冰。
次韵杨文黼
王庭圭（宋代）

乌啼鹊噪竹生风，谁过柴门访病翁。清论逼人来亹亹，夕阳归马恨匆匆。

遥瞻紫极黄云里，却望长安醉眼中。南北车书将混一，莫嗟吾道隔西东。
伤心行
李贺（唐代）

咽咽学楚吟，病骨伤幽素。
秋姿白发生，木叶啼风雨。
灯青兰膏歇，落照飞蛾舞。
古壁生凝尘，羁魂梦中语。
答李博士
韦应物（唐代）

休沐去人远，高斋出林杪。晴山多碧峰，颢气疑秋晓。

端居喜良友，枉使千里路。缄书当夏时，开缄时已度。

檐雏已飖飏，荷露方萧飒。梦远竹窗幽，行稀兰径合。

旧居共南北，往来只如昨。问君今为谁，日夕度清洛。
送王寺簿倅秩满回蕲 其二
韩淲（宋代）

百年驻跸在东南，薄宦浮生士所谙。进退何心空自了，别离满眼我难堪。

救时事业终须做，随世功名亦喜谈。命也奈何天咫尺，鸾台凤阁本潭潭。
乙巳三月十五日监察御史王东溪节宿戒方回万
方回（元代）

渊静涛飞亦壮哉，冷泉亭右闸初开。
一时变作跳空雪，万众惊闻喷壑雷。
老鹤远过彭祖寿，巨杉何啻盛唐栽。
吾生八十重游此，身健犹堪酒一杯。
楚萍歌
彭大年（宋代）

云梦青丘蟠楚薮，萍实江边大如斗。故垒摧颓百战馀，旧事流传千载后。

青崖半裂玄猿吼，空坡突过黄狐走。山深落日少人行，寂寞鸣蜩在高柳。

湖江入梦倏三年，慰我漂零一杯酒。群盗虽降汉赤眉，故侯惯作秦黔首。
和时升贻斋阁十韵
郭印（宋代）

吏涂何就窘，士节要安常。
逐物终迷路，看书免面墙。
借邻通隙地，对壁敞幽房。
架插三冬史，炉薰一炷香。
丛兰分晚吹，疏竹罅晨光。
济难嗟无策，攻愁赖有方。
稍知休簿领，谁暇剡封章。
池草春成梦，案萤秋满囊。
良朋来款曲，佳句为铺张。
功业奚须问，前贤拟杜康。
正月望夜闻影灯之盛斋中孤坐因写所怀
宋庠（宋代）

汉家太一昏祠日，宝炬神灯遍京室。
仁寿先从殿里开。织阿正傍楼前出。
传闻陌上乐康年，宝骑如龙人若仙。
骖驔始见斗城曲，烂熳还逢星汉边。
妍歌巧笑競赓续，万状晶荧夺人目。
洛桥罗韈自生尘，楚国香缨不藏烛。
五侯四姓共豪华，况乃经过赵李家。
迷路非关武陵水，添妆祗为寿阳花。
九门启钥光如昼，若个游人不回首。
春宵病客独无悰，挟册焚香坐虚牖。
坐久更阑可奈何，著书自古穷愁多。
钟磬笙竽尽邻里，谁能载酒来相过。
同水心吊薛子舒墓
戴栩（宋代）

自劚青云去，长途坠玉镳。
有名天所吝，无病药为妖。
月斧千家寂，霓梭五色销。
梦灵虚吐凤，数短实如鸮。
筦库嗟常调，弓旌欠特招。
贵儿嫌苦淡，盛叶不萧条。
往忆京华旅，相随柳外桥。
行藏今止此，岁月忽同飘。
留札宽亲抱，缄文付穉髫。
敬亭花处发，族陇木仍乔。
稍待刊铭志，从知慰泬寥，
友朋如昨日，来往未辞遥。
酹散窗生雾，吟寒斗挂杓。
百年齐一心，终誉在山椒。
思归八绝
胡寅（宋代）

昨日春风花满山，回头秋叶锦斑斑。
终年窍绿惭忧寄，何事迟留久未还。
上蒙里滩
杨万里（宋代）

清江斜抱岭根来，暗石冲波却倒回。
幸自琉璃青一片，落滩碎作雪花堆。
云际峡中
刘学箕（宋代）

野渡烟迷谷，寒潭水涨沙。
入云千万岫，出坞两三家。
润古泉仍石，山空菊自花。
柳塘冰欲结，相对祗栖鸦。
有怀新筠州扬秘监寄赠八绝兼桂隐茶
张镃（宋代）

螀寒蚓叫亦何心，老贼奚堪领活深。
非是交游无远别，几回因此惨离襟。
拒霜花
王炎（宋代）

池上木芙蓉，晓寒摧折之。
绿叶未尽雕，红芳已先萎。
空得拒霜未，憔悴不得持。
人生亦如此，荣盛须及时。
少壮不久留，老疾仍相随。
腾腾当任运，惨惨徒自悲。
万古同有尽，华颠无再缁。
及今幸强健，不乐将何为。
登狼山
魏力仁（清代）

胜地名山压海门，山形回合五狼蹲。南瞻吴会江光白，东望扶桑日气昏。

外府鱼盐增课税，不庭鸟窟长儿孙。清时防御劳宸算，特遣嫖姚镇大藩。
浣溪沙 其二
王于臣（清代）

望去平林矬晚霞。夕阳移影见檐牙。杜鹃啼损杜鹃花。

小石砌边匀草甲，曲阑干外散蜂衙。春愁毕竟有些些。
寄呈漳守李侍郎元善四首
王迈（宋代）

陛前苦语犯龙鳞，朝退还遭丞相嗔。
连削六阶为下吏，只饶一死与间身。
命天所付须安分，贫士之常莫语人。
惟有梅花无冷暖，玉堂茅舍一般春。
洞仙歌·中秋
向子諲（宋代）

碧天如水，一洗秋容净。何处飞来大明镜。谁道斫却桂，应更光辉，无遗照，泻出山河倒影。
人犹苦余热，肺腑生尘，移我超然到三境。问姮娥、缘底事，乃有盈亏，烦玉斧、运风重整。教夜夜、人世十分圆，待拚却长年，醉了还醒。
题招题院静照堂
吴充（宋代）

人说招题好，师从静照来。
亲携玉堂句，徐叩荜门开。
好事能如此，题诗岂易哉。
明年得东守，系舸一徘徊。
瀛屿
姚勉（宋代）

自是瀛洲近帝乡，孤峰宛在水中央。
地雄海上三山境，天与仙家六月凉。
云母屏寒苍桧色，水精奁启碧湖光。
雪中来此尤须别，好着珠蓑棹玉航。
减字木兰花
魏夫人（宋代）

西楼明月。掩映梨花千树雪。楼上人归。愁听孤城一雁飞。

玉人上处。又见江南春色暮。芳信难寻。去后桃花流水深。
【越调】天净沙
商衟（元代）

寒梅清秀谁知？霜禽翠羽同期，潇洒寒塘月淡。暗香幽意，一枝雪里偏宜。
剡溪媚压群芳，玉容偏称宫妆，暗惹诗人断肠。月明江上，一枝弄影飘香。
野桥当日谁栽？前村昨夜先开，雪散珍珠乱筛。多情娇态，一枝风送香来。
雪飞柳絮梨花，梅开玉蕊琼葩，云淡帘筛月华。玲珑堪画，一枝瘦影窗纱。
大雨
文同（宋代）

惊云驾长风，大雨洒九有。
崩腾百川倒，豪怒一雷走。
茫茫草木乱，隐隐岩谷吼。
高阁昼眠人，觉来但支肘。
雨后行园
姚汝循（明代）

山园积雨后，步屟惜余春。
柳似酣眠客，花如倦舞人。
啼莺上乔木，迸笋过比邻。
韶景行看尽，嬉游可厌频。
赠何神童
释咸杰（宋代）

父母未生时，文章在何许。
及乎跳出来，光明照寰宇。
傍观眼难瞒，收录奏明主。
一览赞希奇，杨晏堪为伍。
赐笏与录袍，以显其宗祖。
人生天地间，休将年纪数。
纵饶生百岁，无闻亦何补。
伟哉英特大丈夫，君臣嘉会今合符。
行看赤手扶宗社，大千捏聚一蘧庐。
北风
赵蕃（宋代）

北风故应阴，南风还当晴。
占风更占雨，巢穴寄吾生。
灵壁驿有方公美少卿留题戏和於壁
郑刚中（宋代）

君把使旌临洛水，我参枢幕过潼关。
秋风想见吹归渡，先看淮南第一山。
挽周守
廖行之（宋代）

姓氏标千佛，功名老一麾。
人皆嗟窘步，公不陋居夷。
悃愊尤安静，廉明且惠慈。
穷陬天弗佑，三月逝如斯。
李道士惠琴轩集
文同（宋代）

驱役精魂入大幽，满编奇绝尽冥搜。
不教天地略容隐，应与鬼神同访求。
海藏光芒开宝玉，羽林锋刃立戈矛。
萧台自好携归去，莫向人间苦暗投。
新闢门径或谓太窄
楼钥（宋代）

门外顿空旷，双眸豁太虚。
谁欤列佳树，正尔对吾庐。
蚤岁曾修业，衰年得定居。
买邻贤伯仲，衣锦旧门闾。
未办三閒屋，先栽数席蔬。
欢娱戏莱服，晨夕奉潘舆。
驷马容虽狭，斋郎住有余。
床金知已尽，瓶粟岂无储。
细草沿阶嫩，新篁得雨初。
窃希仁者静，未觉故人疎。
昼永翻名画，更长理旧书。
何妨抱琴醉，尽好带经鉏。
耋穉同甘苦，儿孙共卷舒。
眼花多掩卷，鬓雪不堪梳。
少饮毋求醉，徐行可当车。
此生千万足，只愿老樵渔。
秦国夫人挽辞三首 其三
晁补之（宋代）

酷好春秋学，亲书列女篇。胡儿吟敢并，逸少字方传。

馀事犹闺范，高材自世贤。凯风君莫诵，秋柏已成阡。
花间见蝶
郑清之（宋代）

粉翅萦花几度忙，惜花长是为春光。
争如个个蜂须上，到处分甘作乳房。
瞻彼萱草 其三
何维柏（明代）

瞻彼萱草，灼灼其华。兄弟具在，宜尔室家。孙曾嬉戏，慈颜孔嘉。

和德致祥，善庆讵涯。天伦至乐，大行何加。
挽袁洁斋侍郎三首
刘宰（宋代）

国脉关吾道，邦基倚尽臣。
忠言炳著蔡，劲节挺松筠。
岁晏名逾重，山颓迹遽陈。
光明如皦日，千载自常新。
赠富春子
李曾伯（宋代）

向说淮东役，江东始见时。
相逢无别语，所问者归期。
戎马纷何已，尝龟圣得知。
天津桥上看，成此蔡功谁。
寄太仆田卿二首
殷尧藩（唐代）

客窗强饮太匆匆，急雨寒风意万重。

蓦上心来消未得，梦回又听五更钟。

一阳才动伏群阴，万物于今寓太音。

若喜长生添线日，微微消息识天心。
热
方岳（宋代）

脱巾无计避炎熇，安得长风上泬寥。
自浴寒泉眉子砚，时浇苍石胆瓶蕉。
老来转觉身为累，贫甚岂为山可樵。
坐想草亭新竹上，一林碎月玉翛翛。
和洪司令梅花
吴泳（宋代）

衣分冰洁佩琼瑰，笑斂溪头月下杯。
岁晏得朋真乐在，不须青女作行媒。
鄮山育王寺度岁作
祖观（清代）

箬船载雪渡江行，一路看山到四明。闻道甬东真佛地，试寻哑女话无生。

鄮山顶涌法王台，窣堵光明宝藏开。识得摩尼本无相，尘尘刹刹见如来。

遍界香云雨宝华，吉祥胜地布金沙。神仙只有陶贞白，亲向云台受木叉。

白牯狸奴语太颠，今朝头痛怕谈禅。谁将庞老西江口，吸尽岩前妙喜泉。

石门文笔费才思，五字寒山是我师。一瓣旃檀一杯水，长明镫下祭新诗。
出镇南关
潘希曾（明代）

崔嵬分茅岭，镇南扼雄关。持节始入交，山路何郁盘。

乔林映前旌，鸣驺历层峦。纶命自天下，恩光回日南。

道路尽膜拜，冠带争骏奔。语言虽假译，文物亦可观。

藐兹溟海壖，声教古所渐。
祗役邻郡道中晓发
宋祁（宋代）

故园回眼隔云罗，野马征尘拂袂过。
息影有时悲恶木，回车无袂避朝歌。
风号万响天衢籁，山矗千头佛国螺。
游子行行归计晚，庾心一寸奈愁何。
同颜使君真卿、李侍御萼游法华寺登凤翅山望
皎然（唐代）

双峰开凤翅，秀出南湖州。地势抱郊树，山威增郡楼。
正逢周柱抱，来会鲁诸侯。缓步凌彩蒨，清铙发飕飗。
披云得灵境，拂石临芳洲。积翠遥空碧，含风广泽秋。
萧辰资丽思，高论惊精修。何似钟山集，征文及惠休。
待储光羲不至
王维（唐代）

重门朝已启，起坐听车声。
要欲闻清佩，方将出户迎。
晚钟鸣上苑，疏雨过春城。
了自不相顾，临堂空复情。
寒食上冢
方一夔（宋代）

我是卿家老寡妻，哭卿墓下草凄凄。纸钱乱挂浇残酒，人去黄昏鸦正啼。
怀初公
李群玉（唐代）

不见休上人，空伤碧云思。何处开宝书，秋风海光寺。
状江南·仲春
谢良辅（唐代）

江南仲春天，细雨色如烟。
丝为武昌柳，布作石门泉。
上竺柏庭月法师画像赞
释智遇（宋代）

厚重如山，宽大如海。
丹青有神，莫拟其踪。
僧繇笔妙，虽状共迹。
如上国这春归，香风四吹。
如银蟾之出水，万象敛影。
显三教融通，大法之宗主者也。
舅氏新斋
陈师道（宋代）

堂因竹柏有，花与岁时阑。
欲作终年计，长留别眼看。
色侵杯酒重，子孰落声乾。
只有林园主，相期耐岁寒。
放歌行
陆游（宋代）

少年不知老境恶，意谓长如少年乐，朝歌夜舞狂不休，逢人欲觅长生药。
三二十年底难过，屈指朋侪余几个？就令未死身日衰，朱颜已去谁能那！人间万事如弈棋，我亦曾经少壮时。
儿曹纷纷不须挍，岁月推迁渠自知。
宝应界中绝句三首
孔武仲（宋代）

倒景虞渊日，余威泽国霞。
宵行逐明月，水宿傍人家。
庚午九日病足愁坐贞元毓庭过酌二首 其二
邓云霄（明代）

抱膝聊为梁父吟，忧时空郁杞人心。凄凄霜露催黄菊，浩浩烟波聚绿林。

忍见颓城围破屋，愁闻哀角杂寒砧。醉乡别有清平界，好向中山古洞寻。
奉寄何正父总干
岳珂（宋代）

经旬习懒惯山居，不写城间一字书。把菊见山新趣倦，汎莲依水旧交疏。

无心是处友麋鹿，有客寄谁烹鲤鱼。见说近来军食足，不妨诗卷访犁锄。
鸟窠赞
释师范（宋代）

佛法有些子，言中设网罗。
布毛吹起处，依旧不离窠。
大雄寺陈朝桧
释居简（宋代）

托根陈土隋风烟，送尽鲤鱼蜚上天。六騑度江又如许，老彭社上将齐年。

彭自有商观五伯，区区社上奚为者。君乎干老旧时天，刚中紫铁青铜坚。

一年一年看妖妍，年年死在秋风前。轮囷孤顶鸾停翼，脱略霜皮蛟露脊。

自古才难人弗惜，江东酒壶浇柱石。夜深风雨卷潭湫，霹雳一声天地秋。
秋日诗
鲍泉（南北朝）

露色已成霜，梧楸欲半黄。燕去櫩恒静，莲寒池不香。

夕乌飞向月，馀蚊聚逐光。旅情恒自苦，秋夜渐应长。
次白云端和尚韵礼杨岐会禅师塔
释智愚（宋代）

来拜东山祖，峰高日未央。
遐瞻心已足，右绕兴何长。
啼鸟惊人去，飞花过水香。
西河牙爪在，曾不愧汾阳。
摊破浣溪沙
贺铸（宋代）

双凤箫声隔彩霞。朱门深闭七香车。何处探春寻旧约，谢娘家。

旖旎细风飘水麝，玲珑残雪浸山茶。饮罢西厢帘影外，玉蟾斜。
巫云九峰
仇远（元代）

谁割巫山一片云，峰峦罗列比儿孙。
嵌空自是天生穴，剥蚀无非水渲痕。
霜削秋清连竹色，露腴晓翠及蒲根。
九峰九锁参差似，永镇仇溪第一村。
投道一师兰若宿
王维（唐代）

一公栖太白，高顶出风烟。梵流诸壑遍，花雨一峰偏。

迹为无心隐，名因立教传。鸟来远语法，客去更安禅。

昼涉松路尽，暮投兰若边。洞房隐深竹，清夜闻遥泉。

向是云霞里，今成枕席前。岂唯暂留宿，服事将穷年。
江行杂诗九首 其八
刘基（明代）

长江水浊湖水清，石钟涛击鲸鱼鸣。山头出云山下雨，杨澜左蠡何时平。
郊庙歌辞。享龙池乐章。第四章
卢怀慎（唐代）

代邸东南龙跃泉，清漪碧浪远浮天。楼台影就波中出，

日月光疑镜里悬。雁沼回流成舜海，龟书荐祉应尧年。

大川既济惭为楫，报德空思奉细涓。
犹子松字茂之者庆长兄之子也有志于学乐从余游岁在庚戌偕至广西谈经论文次授二诗 其二
曾丰（宋代）

鲤非悭授伋，点岂吝传参。内弃元和脚，旁求一祖心。

能容石攻玉，会使铁成金。十诀先传九，馀其默自寻。
送海州太守
李贤（原德）（明代）

淮东父老望回旌，五马南旋几日程。山店鸡声和月落，晓村霜气逼人行。

海濒地远民风古，堂下公闲德政清。悬想到时春正好，闾阎随处颂升平。
和大司成曾公励志诗时守国子博士
顾允成（明代）

仁远乎哉只此心，为因失养转沦沉。静驰浮想天机浅，动逐游尘嗜欲深。

克己须从偏处克，寻根莫向叶中寻。我闻入圣无多诀，混混原泉不可禁。
戏作贫诗
陆游（宋代）

垂老贫弥甚，虚教遇太平。
杜闲无马穴，釜冷有鱼生。
妾病常停织，儿饥屡辍耕。
痴顽惟此老，未废浩歌声。
六十六岁吟
邵雍（宋代）

六十有六岁，畅然持酒杯。
少无他得志，老有此开怀。
往往英心动，时时秀句来。
尚收三百首，自谓敌琼环。
宫词 其二十七
赵佶（宋代）

早朝人待九门开，跃马传呼恣往回。班列旧称人尽晓，惊闻符宝外郎来。
谢朱鹤皋招饮
曹彦约（宋代）

里巷浮沉适自由，江城久住似菟裘。
广文活计贫无那，好客情怀挽不留。
满院竹风吹酒面，两株榴火发诗愁。
料应此外无佳致，人物相看总上游。
次程斗山村居韵十首
杨公远（宋代）

融和天气好，携杖作清游。
景物自消长，禽言或去留。
人登山际寺，花映水边楼。
欲写归吟卷，敲推手不休。
过汪中山舍人园亭二首 其一
尹耕（明代）

薇省辞官日，瓜田养晦时。好奇恒拜石，习草故临池。

娇鸟歌春燕，名花放蜀葵。况逢风日丽，不禁出游迟。
和真州太守营屋新成之韵三首
刘宰（宋代）

东南列将谨防虞，尚记熙宁变法初。
一自胡雏饮江水，遂令卒全杂民居。
炊烟不断云横壘，清夜无哗月满庐。
妙用独推贤太守，征摇元不到乡闾。
绍兴道者
绍兴朝士（宋代）

万里云归洞，千山水向东。
玉炉香冷处，烟散碧霞中。
旅怀
周贺（唐代）

不觉月又尽，未归还到春。雪通庐岳梦，树匝草堂身。

泽雁和寒露，江槎带远薪。何年自此去，旧国复为邻。
题清隐堂
佚名（宋代）

凉蝉乱叫朝暮雨，独鹤不迷前后山。
茶叶煮汤胜茗椀，栗花然火称松关。
胡太傅挽歌二首
司马光（宋代）

裴回游内禁，密勿赞鸿枢。
阴德加民物，清名服士夫。
天方遗一老，星忽陨三吴。
疑从龙髯去，乘云在京都。
予由中都还至暨阳道中闻禽鸣云明朝早起插田作诗识之
喻良能（宋代）

沟塍雨新足，䆉稏秧正绿。林间鸟声喧，明朝起插田。

明朝插田起须蚤，谢汝殷勤劝畦稻。禽声禽声亦不恶，大胜人歌金缕曲。
皇都篇
王世贞（明代）

皇都丽宫阙，柏梁复建章。列宿散金铺，驰道绝天阊。

车声属旦暮，马足浩纵横。丞相东阁开，冠盖倏成行。

不爱丞相怜，但爱侍中郎。宇宙销黄金，大海为垆缸。

风雷白日变，精灵俱走藏。昔日平津馆，今为斗鸡场。
劝孝歌
徐熙（清代）

孔子著孝经，孝乃德之属。
父母皆艰辛，尤以母为笃。
胎婴未成人，十月怀母腹。
渴饮母之血，饥食母之肉。
儿身将欲生，母身如在狱。
惟恐生产时，身为鬼眷属。
一旦儿见面，母命喜再续。
爱之若珍宝，日夜勤抚鞠。
母卧湿簟席，儿眠干被褥。
儿睡正安稳，母不敢伸缩。
儿秽不嫌臭，儿病身甘赎。
儿要能步履，举止虑颠状。
哺乳经三年，汗血耗千斛。
儿要能饮食，省口姿所欲。
劬劳辛苦尽，儿年十五六。
慧敏恐疲劳，愚怠忧碌碌。
有善先表扬，有过则教育。
儿出未归来，倚门继以烛。
儿行千里路，亲心千里逐。
孝顺理当然，不孝不如禽。
离家
袁不约（唐代）

步步远晨昏，凄心出里门。见乌唯有泪，看雁更伤魂。

宿酒宁辞醉，回书讳苦言。野人应怪笑，不解爱田园。
回雁峰
曾丰（宋代）

每向画图诗集看，祝融如孔雁如颜。
雁峰今幸一相识，实校于名大似悭。
颂十玄谈·达本
释印肃（宋代）

更无一物献尊堂，剔出银盆耀雪霜。
箭既离弦无退转，洞山收悔不思量。
吊韩孝廉大心
张穆（明代）

乾坤落落更谁亲，无复还能见此人。好月每增长见缺，奇花易老不逢春。

愁随辞汉金人泪，魂绕南归石马尘。纵有离骚岂堪读，寒江何处吊波臣。
摸鱼儿 东湖感旧
杜文澜（清代）

问湖边，旧时莺燕，而今亭榭谁主。百花洲畔波鳞碧，低卷断烟零雨。

凄绝处。是几个渔罾，冷挂眠鸥渚。垂杨自舞。想玉笛声残，画船人杳，幽恨向风诉。

桥东路。还记题香俊侣。萝窗深夜弦语。十年重唱西江月，寥落紫云遗谱。

吟思苦。费万轴情丝，织就销魂赋。天涯倦旅。怅沽酒楼头，阑干独倚，酩酊送春去。
郡斋水阁闲书·自悟
文同（宋代）

自悟空王理胜，因知辩士辞穷。
但了一忘六解，休论四异三同。
六祖赞
释法薰（宋代）

腰石碓坊舂，不识一丁字。无树亦无台，犹传钵袋子。
华亭十咏 其七 华亭谷
唐询（宋代）

深谷弥千里，松陵北合流。岸平迷昼夜，人至竞方舟。

照月方诸泣，迎风弱荇浮。平波无限远，极目涨清秋。
和益阳赵宰六首
廖行之（宋代）

胸中涵万象，江上漫怡情。
突兀飞华屋，依微出化城。
所欣逢岁有，此意乐时平。
登览多新句，何须马槊横。
渔家傲
可旻（宋代）

数珠。

净土故乡嗟乍别。天涯流浪经时节。老去染沾眉鬓雪。思浪切。闻声愿寄辽天月。

念念时时修净业。临终佛定来迎接。有誓表为诚实说。广长舌。三千遍覆红莲叶。
韩京叔古木寒泉图
家铉翁（宋代）

朝来我梦三伟人，振袂而入清风生。
扫门坐需佳客至，邻叟醉墨俄然成。
古木昂藏出涧壑，下临百丈寒泉清。
高冠长剑万夫望，其傍锄笠两耦耕。
岁寒坐对亦已久，东风看取岩穴春。
卧龙腾骧碧落上，南山夜半雷雨惊。
赠四明赵秀才
释元肇（宋代）

梅雪初消柳欲金，弄春天气昼沈沈。当时东越西吴事，试上高台为一吟。
遣兴
陆游（宋代）

图书鸡犬共扁舟，又续人间汗漫游。
醉眼本轻千古事，钓竿新赐一滩秋。
惯看浮世成陵谷，莫露神光上斗牛。
老病岂堪常作客，梦寻归路傍西畴。
会散夜步
范成大（宋代）

忘却下楼扶我谁，接䍦颠倒酒沾衣。贪看雪样满街月，不上篮舆步砌归。
智永千文真草帖赞
岳珂（宋代）

与嗣次韵成一家，作者更书遍河沙。
几年真草分正葩，变现要作千体夸。
谁知笔椽出袈裟，如催犀角抽龙牙。
墨池摹倣纷天华，尚想字母真摩耶。
自咏
陆游（宋代）

孤艇渺烟波，衡门暗薜萝。
衣冠醉学究，毛骨病维摩。
抚几时长喟，临觞亦浩歌。
无劳问蜗角，蛮触正横戈。
次韵陈山长送春纪事二首 其二
洪焱祖（元代）

越上今春不见春，花枝憔悴柳眉颦。嗟公缧绁元非罪，笑我儒冠早误身。

睡起烹茶聊永日，饥来乞米向何人。相期辟谷仙山去，行止毋劳问大钧。
如梦令（春晚）
刘南翁（宋代）

没计断春归路。借问春归何处。莺燕也含愁，总对落花无语。春去。春去。门掩一庭疏雨。
南窗睡起二首 其二
陆游（宋代）

昼漏迢迢暑气清，不妨小倦带馀酲。梦从陇客声中断，愁向湘屏曲处生。

风度帘旌红浪飐，窗明香岫碧云横。闲情赋罢凭谁寄，怅望壶天白玉京。
君莫恶行
晁说之（宋代）

寂寂山城已过春，黄鹂紫椹意相亲。
天公柰何不肯雨，小麦含秀安得吐。
闻道天公大仁圣，风伯何能回雨令。
恐是风伯老儿凶，长涂未许骋群龙。
前年流草有余胔，谁言今朝尚忧此。
内降白麻出上合，新相为霖君莫恶。
【越调】天净沙_昨朝杨柳依
张养浩（元代）

昨朝杨柳依依，今朝雨雪霏霏，社燕秋鸿忒疾。若不是浊醪有社，怎消磨这日月东西。年时尚觉平安，今年陡恁衰残，更着十年试看。烟消云散，一杯谁共歌欢？休言咱是谁非，只宜似醉如痴，便得功名待怎的？无穷天地，那驼儿用你精细？
刑部郎中柳阳何君审刑江南过新安赠别
程敏政（明代）

当宁忧深及草莱，西曹经岁走尘埃。钦哉法意尊虞典，籍甚文名冠楚材。

一路马随明月去，九天恩逐惠风来。清时壮节谁同调，侧耳听君上省台。
唐何循吏庙
洪咨夔（宋代）

阿姊云鬒融翠翘，主翁缟发明金貂。军功告身博一粲，嬖奴铜绶华臀腰。

有民有社桔柏渚，腥风怪电腾炎熛。望青采木起生庙，奴主分席城狐骄。

延年国钊怙女宠，无此土木丹青妖。居人侧目路人指，把炬睥睨桓宫焦。

维唐益昌有循吏，身代挽繂宽科徭。婆娑棠芾满江浒，不与霜后菰蒲凋。

邦人扣县合词请，撤彼祔此安群嚣。青袍角带俨如在，云车风马手可招。

前荣后寝曼且硕，庭容百骑鸣篪箫。龟蛇琢铺閟烟燎，卫卒拔剑垂彤弨。

去思香火几百祀，丛庐风雨寒萧萧。眼前突兀忽见此，天实假手金屋娇。

吁嗟势来不足恃，秋云变灭春冰消。桐乡烝尝麟阁画，未省随手遭人祧。

君不见江原清献楠，新繁卫公柏，苍干合抱干云霄。

万牛拽倒斫庙柱，售谀荐佞喘猲獢。只今还有楮钱肯向荒庭烧。
忝官
刘攽（宋代）

忝官东北藩，老拙复何言。曹事辄付外，客车稀到门。

临池看鱼乐，倚杖听禽喧。莫恨三年最，从今长子孙。
与严二郎奉礼别
杜甫（唐代）

别君谁暖眼，将老病缠身。出涕同斜日，临风看去尘。

商歌还入夜，巴俗自为邻。尚愧微躯在，遥闻盛礼新。

山东群盗散，阙下受降频。诸将归应尽，题书报旅人。
翠蛟亭酬和 其一
赵汝谈（宋代）

多病思君秋水深，好风忽送雁来音。相逢四句山中偈，说尽君心见我心。
题高敬之所藏云溪独钓图
王寂（南北朝）

疏帘留客昼偏长，茗椀告罢新炉香。主人不恤寒具手，为出牙签古锦囊。

鹅溪半幅开平远，天际归舟烟树晚。钓翁蓑笠钓沧浪，一波不动风丝软。

吾家旧隐柳溪閒，误落红尘不放閒。披图便觉清兴发，恍若坐我黄芦湾。

黄陵翩翩贵公子，爱画乞诗差可喜。幸今老父眼尚明，莫惜千金访茧纸。
熙宁癸丑季冬十有三日某被旨谢雪于济祠已事与秘书监
文彦博（宋代）

昔览传心法，知公素学禅。今游化成寺，使我复思贤。

大舍倾高产，多生结胜缘。人琴虽已矣，松菊尚依然。

宝地侵苍藓，巍峰柱碧天。撮衣书久失，砻石像犹全。

境寂遗尘虑，僧闲足昼眠。欲归情恋恋，缓辔出燕川。
西江月 其二 忆仙
刘辰翁（宋代）

曾与回翁把手，自宜老子如龙。怀胎不敢问春冬。

等待鞭鸾笞凤。

昨夜又迟黄石，今朝重叩鸿濛。碧桃花下醉相逢。

说尽鹏游蝶梦。
早春述怀
刘汶（元代）

春与年年别，穷随日日增。眼明贪夜读，事少忘晨兴。

倦鸟犹迁木，潜鱼已陟冰。栖迟唯故辙，无梦到飞腾。
万安驿
张縯（宋代）

劲兵重卒付胡奴，敺雀敺鱼计自疏。
地入万安知几许，却怜此日始囘车。
金陵杂兴二百首
苏泂（宋代）

五马浮江一马龙，亡何兵满建康宫。
瓜分鼎峙从来事，犹说金陵王气浓。
田家
黄庚（元代）

流水小桥江路景，疏篱矮屋野人家。
田园空阔无桃李，一段春光属菜花。
分韵赋薝卜得松字
张镃（宋代）

呼酒快劝客，教取白玉钟。趁此清净枝，向我几案供。

叶丰发油绿，香心刻黄琮。向来红紫阵，喧喧引雄蜂。

露斑衣上痕，枉负七尺筇。日暮诗兴薄，幽禅苦魔攻。

犹胜坐肩舆，排门抗尘容。我祖巳封侯，便当随赤松。
隋堤采蕈
毛滂（宋代）

老夫少时性豪侈，颇复慨想诸公子。
家徒四壁不自怜，客来笑公客且止。
牧羊幸得时击鲜，种秫足救瓶罍耻。
萍虀豆粥何足数，红粱雀黍屡登匕。
老来百公无一诺，空瓢但酌三江水。
侍祠何功费太他，月赐万钱良过矣。
秋采菊英春采荠，岁月无忧三百指。
西湖两年相慰藉，东风为长莼丝紫。
年来吏满官有程，退无可耕那得已。
晓猿夜鹤谢游从，笔床茶灶供行李。
异时浮家淮海上，鱼暇舟量贱无比。
白鱼截玉数尺长，本不论钱数鲂鲤。
只今寸鳞乃许价，无鱼自应相贵尔，
谓当此行且空饭，弹铗而歌绕淮市。
谁知一饱不足虑，造物尚得相料理。
榆堤雨润风力和，老杨出菌雏骈觜。
轮囷长芽长云叶，磊落小丛攒玉蕊。
公儿采掇归自烹，不遣辛酸乱清美。
五芝风味均茵凭，八珍品自当奴婢。
不贪俎豆逐驽马，肯同腥羶怒蝼蚁。
君看五鼎或杀身，未如老杨饥足恃。
后逢枯朽慎重勿薪，太和蒸之有如此。
云边偶成二首
刘宰（宋代）

月下浮舟去，云边曳杖行。
物华随节换，人间与秋清。
小圃蔬逾润，荒业菊向荣。
幽寻元自好，底用绊浮名。
和人秋归终南山别业
钱起（唐代）

旧居三顾后，晚节重幽寻。
野径到门尽，山窗连竹阴。
昔年莺出谷，今日凤归林。
物外凌云操，谁能继此心。
雨从箕山来
宋之问（唐代）

雨从箕山来，倏与飘风度。晴明西峰日，绿缛南溪树。

此时客精庐，幸蒙真僧顾。深入清净理，妙断往来趣。

意得两契如，言尽共忘喻。观花寂不动，闻鸟悬可悟。

向夕闻天香，淹留不能去。
答建士谢旿二首
刘克庄（宋代）

偶有幽人访，柴门始一开。
大颠留偈去，小谢袖诗来。
襆被嫌三宿，挑灯读百回。
惟应双屐齿，历历在莓苔。
游龙门诗十二首·西溪
韩维（宋代）

我从南岭来，引辔下云木。
不知溪流处，但见翠满谷。
凉叶覆山泉，脩篁医茅屋。
和黄预感秋
陈师道（宋代）

宿云护朝霜，秋阳佐残暑。
蝇痴驱复来，汗下拭莫御。
庭梧自黄陨，风过成夜语。
幸是可怜生，胡然遽如许。
黄生多新诗，如盆茧抽绪。
唱高难欸乃，隽永得{口父}咀。
意合无古今，投闇有迎拒。
名成弟子韩，价重先生楮。
向来得斯人，孰谓余龃龉。
晚炊邻僧米，昼拾狙公芧。
甘酸皆适口，霜黄未登俎。
门有曲逆车，谤甚北山女。
宁为沟中断，不作太仓鼠。
老退无好怀，续明然两炬。
搔首不成眠，寒蛩促机杼。
同洛阳李少府观永乐公主入蕃
孙逖（唐代）

边地莺花少，年来未觉新。
美人天上落，龙塞始应春。
论语绝句一百首
张九成（宋代）

富贵要之不可求，求之无不反招尤。
何如且只从吾好，他若来时不自由。
和傅体斋李西涯二年兄屏风灯诗韵兼致谢意 其一
倪岳（明代）

小屏灯烛夜荧煌，锦帐围春在一堂。剪刻无痕浑类织，品题有幸复成章。

寄来迢递三千里，妆就分明十二方。但拟长年供雅玩，肯辞奕世为深藏。
三月四日骤暖
范成大（宋代）

日脚融晴晚气暄，睡余初觉薄罗便。
如何柳絮沾泥处，暖似槐阴转午天。
六月十七日召对自辰及申方归本院
韩偓（唐代）

清暑帘开散异香，恩深咫尺对龙章。花应洞里寻常发，

日向壶中特地长。坐久忽疑槎犯斗，归来兼恐海生桑。

如今冷笑东方朔，唯用诙谐侍汉皇。
自蒲塘驿回驾经历山水
韦应物（唐代）

馆宿风雨滞，始晴行盖转。浔阳山水多，草木俱纷衍。

崎岖缘碧涧，苍翠践苔藓。高树夹潺湲，崩石横阴巘.

野杏依寒拆，馀云冒岚浅。性惬形岂劳，境殊路遗缅。

忆昔终南下，佳游亦屡展。时禽下流暮，纷思何由遣。
万杉
钱闻诗（宋代）

嗟乎老子启精蓝，树下藤萝手自芟。
遗爱不教终断绝，山前山后长新杉。
寄题阎 其三
周紫芝（宋代）

筑成凉榭初宜月，剪尽繁枝始见山。天亦料公闲未得，故教幽事颇相关。
岁莫斋居即事
文徵明（明代）

檐树扶疏带乱鸦，萧斋只似野人家。
纸窗猎猎风生竹，土盎浮浮火宿茶。
日色射云时弄彩，雨丝吹雪不成花。
庭中卉物凋零尽，独有苍松领岁华。
全台绅商公燕台南馆，即席奉赠
施景琛（清代）

落拓青衫泪欲盈，琵琶呜咽不成声。汉家伏腊今犹在，晋代衣冠近未更。

燕雀处堂知自警，驽骀伏枥感哀鸣。尊前无限伤心事，抛却天涯旧弟兄。
题画用杨京兆亘韵
许天锡（明代）

沧江涵清渚沙白，青天去山不盈尺。谁倾河汉洗霄氛，千顷波流浸坤脉。

松下山人绿发翁，眼前霜根化为石。壶天旷荡足栖迟，枕穴须臾岂荣适。

不知楚汉已随尘，自分烟霞久成癖。一朝沆瀣充枯肠，万古乾坤信双屐。

草木知春自觉秋，日出为朝入还夕。应怜世上夸毗子，按辔迟回碍行役。

不辞白首怀千金，欲买青山爱双璧。我忆洞江烟水村，高山为屏草铺席。

岂无竹屋三两间，亦有烟波舟一只。会须养疴归去来，怅望秋空暮云碧。
书怀寄元郎中
张籍（唐代）

转觉人间无气味，常因身外省因缘。经过独爱游山客，

计校唯求买药钱。重作学官闲尽日，一离江坞病多年。

吟君钓客词中说，便欲南归榜小船。
百字令 赠陈制斡
李道纯（元代）

修真慕道，乐清虚、任意陶陶兀兀。富贵荣华都不恋，甘分清贫彻骨。名利俱捐，是非不辨，且把身埋没。真闲真静，谁知如是消息。为言向上机缄，玄珠罔象，火候无时刻。一窍玄关通得透，顿悟非心非佛。情念双忘，有无交入，胎备元神出。眼睛开放，光明周遍无极。
次韵外舅杨崇庆以诗相招三首
魏了翁（宋代）

炎威翕翕正鏖人，惟有西风不世情。
困卧小窗倦宾客，吹将好语到岩扃。
夜闻风声
杨万里（宋代）

作寒作暑无处避，花落花开尽他意。
只有夜声殊可憎，偏搅愁人五更睡。
幸自无形那有声，无端树子替渠鸣。
斫尽老槐与枯柳，更看渠侬作麽生。
思帝乡 雨不止，逐阻郊游之约
陈世祥（清代）

都休。留春春也羞。树树好花落尽，似清秋。怕向楼前望见，休教上玉钩。

又是垂杨影里、叫鸣鸠。
句 其二
沈括（宋代）

艇子隔溪语，水光冰玉壶。
题张雪湖吴山煖暧
释居简（宋代）

山藏晻霭树藏云，十驾难追欲去春。鳞砌古愁千万绪，因君开卷又重新。
雨二首 其二
孙觌（宋代）

池涸萍黏块，畦荒麦聚埃。乖龙一味睡，幽鸟百般催。

药裹蒸生菌，衣篝润作梅。殷勤一夜雨，洗出翠千堆。
索胡学圣诗
欧阳守道（宋代）

为候君诗十日留，无诗何以别交游。
自缘白雪难於和，莫把明珠暗处投。
往施固惭三不报，此鸣傥许两相酬。
今番但挈空囊去，湘水湘山段段愁。
谢陈仲襄主簿惠诗卷
周紫芝（宋代）

霜雪频欺老，芝兰日斗芳。官犹似仇览，句拟学韦郎。

郊岛无前辈，曹刘可雁行。他年尚相见，此地必升堂。
秋日遥和卢使君游何山寺宿敡上人房论涅槃经义
皎然（唐代）

江郡当秋景，期将道者同。迹高怜竹寺，夜静赏莲宫。

古磬清霜下，寒山晓月中。诗情缘境发，法性寄筌空。

翻译推南本，何人继谢公。
感事
杨时（宋代）

世事浮云薄，劳生一梦长。
散材依栎社，幽意慕濠梁。
风激鹰鸇迅，霜残草木黄。
投閒如有约，早晚问耕桑。
题赵虚一山水图
贡奎（元代）

我爱青山欲归去，偶见生绡喜还住。层峦叠嶂远冥濛，旭日东生光采注。

帘阴微闪数枝丹，疑是岩前半开树。晴岚晓翠千万重，一览底须携杖屦。

郭生十年不相见，笔意从容入天趣。青田道人如瘦鹤，能跨生驹穷海岳。

何如挂此素壁间，终日焚香相对閒。政尔胸中有丘壑，乌帽黄尘漫飘泊。

向来山中我醉眠，白云孤飞兴悠然。清幽到处画不出，自遣数语人间传。
送黄生还临安
王铚（宋代）

旧事恍如前后身，龙门四纪更情亲。
茅庐惊叹见斯客，天马超腾感似人。
三迳草荒残岁雨，一枝梅作渡江春。
莫言胡赵方成别，才隔云涛莫问津。
九月十五日有感
董嗣杲（宋代）

浔阳江上看明月，月落孤眠百感生。
十二年前如昨日，竹斋曾醉凤箫声。
石屏路
满执中（宋代）

石屏月如水，石壁云不动。闲中攲枕卧，天地同一梦。
卫生一首
刘克庄（宋代）

沙虱鬼车微物尔，偶然逢彼立灾身。
朵颐唇吻中伤汝，射影疮疣点污人。
读卫生书思解毒，持降魔咒竟无神。
寄声禽大休轻出，莫向荒山点水滨。
题文恪公送杨迈公中丞还朝诗册
许庚身（清代）

三年膏雨颂声驰，敬展先臣述德诗。故里尚留何武爱，前徽兼触阮咸思。

渊源累世龙门远，清白相传燕翼贻。东鲁好修循吏传，绍承阀阅佐明时。
学书十绝 其九
李之仪（宋代）

歌词漫与收狂念，诗句聊将代欠伸。钩棘徒劳刳胃肾，笔头才住已成尘。
行路难三首
顾况（唐代）

君不见担雪塞井空用力，炊沙作饭岂堪食。
一生肝胆向人尽，作识不如不作识。
冬青树上挂凌霄，岁晏花凋树不凋。
凡物各自有根本，种禾终不生豆苗。
行路难，行路难，何处是平道。
中心无事当富贵，今日看君颜色好。

君不见少年头上如云发，少壮如云老如雪。
岂知灌顶有醍醐，能使清凉头不热。
吕梁之水挂飞流，鼋鼍蛟蜃不敢游。
少年恃险若平地，独倚长剑凌清秋。
行路难，行路难。昔少年，今已老。
前朝竹帛事皆空，日暮牛羊占城草。

君不见古人烧水银，变作北邙山上尘。
藕丝挂在虚空中，欲落不落愁杀人。
睢水英雄多血刃，建章宫阙成煨烬。
淮王身死桂树折，徐福一去音书绝。
行路难，行路难，生死皆由天。
秦皇汉武遭不脱，汝独何人学神仙。
过净林杏花下微见晓色
毛滂（宋代）

篮舆度水犯云巢，拂面垂杨翠欲交。
春睡稳人殊未觉，半分晓色到花梢。
偈六十九首
释道宁（宋代）

父母所生口，何妨为子说。
莫将閒事挂心头，便是人间好时节。
同赋梅花十二题 其二 清晨
王铚（宋代）

晓色宜春露蕊鲜，玉人斜插斗清妍。新花更映新妆面，无限风光在鬓边。
客中清明
徐瑞（宋代）

光阴迅速一百六，老境侵寻五十三。
千里怀人黯风雨，五更归梦到松称。
丹米火足心兵息，茗碗香浓舌本廿。
次第尽償芒竹债，结茅归老此山南。
曾侍郎挽章
王洋（宋代）

道盛当尧日，名高嗣圣安。
人推金鼎望，帝念玉楼居。
旧典尊王迹，传家教孝书。
崇文华夏事，澹泊寄情疏。
成化辛卯闻长乐县平地涌成山阜
周瑛（明代）

天地人身体，如何生赘疣。昔年传息壤，今日见浮丘。

阴下何居上，阳刚不制柔。五行精义隐，孰为献宸旒。
送吴方伯致仕
谢一夔（明代）

君恩深重许悬车，雪鬓霜髯七十余。范蠡五湖知老矣，陶潜三径赋归欤。

风高碧汉扬修翮，水满沧溟纵巨鱼。江右甘棠今尚在，阴阴绿遍未曾疏。
题灵仙观
张祁（宋代）

楼殿起山巅，无尘地自偏。
松廊暗云雾，粉壁艳神仙。
名姓藏丹府，衣冠访洞天。
幼舆丘壑质，定合老松泉。
大涤洞天留题
朴子文（宋代）

不得入壶中，不知有洞天。
未许涉弱水，蓬瀛名空传。
洞霄古真涉，九锁开其先。
灵殿拱嘉树，奇岩漱飞泉。
朝气夜沆瀣，夕岚蟠霏烟。
自从汉晋间，隐迹业真仙。
所以镇琳宫，距今千百年。
我来寻胜游，聊以息尘缘。
谁意得高人，凡百为之前。
扪萝扣大涤，曳裾登来贤。
宫殿本邃靓，亦许奉周旋。
倦游恬小憩，借我幽榻眠。
觉我黄粱梦，枕上破缠绵。
醉我真一酒，春台熙熙然。
勿谓房栊深，入室乃渊渊。
勿谓栏槛小，栖幽即{左女右便}娟。
苟有一拳石，天巧意已全。
苟有一树木，风月亦足延。
况是石与木，森罗呈万妍。
有仙山即灵，君当悟真筌。
回至南康题紫极宫里道士房
徐铉（宋代）

王事信靡监，饮冰安足辞。胡为拥征传，乃至天南陲。
天南非我乡，留滞忽逾时。还经羽人家，豁若云雾披。
何以宽吾怀，老庄有微词。达士无不可，至人岂偏为。
客愁勿复道，为君吟此诗。
和沈仲一北湖十咏·北湖
陈傅良（宋代）

北湖只隔岭头云，谁在湖边问讯人。
若得小舟通我过，雨晴须破半时辰。
口占
王学浩（清代）

绿渠草碧水平堤，粳稻风凉秀色齐。渐觉江乡秋色好，蟪蛄络纬尽情啼。
怀山居二绝 其二
郑刚中（宋代）

披丛寻得晚花瘦，带雨剪来春韭香。忆把馀醺付松枕，明朝春梦不胜长。
舟中
陈天麟（宋代）

湖阔帆风饱，山长眼力疲。
晚凉行进酒，秋色最宜诗。
别意果作恶，虚名难疗饥。
此生无住着，投老欲何之。
高宗皇帝挽章四首
陈造（宋代）

雨露均皇泽，丹青焕帝猷。
恢图自天运，授圣与神谋。
方眕修龄梦，俄偕造物游。
姑山馀四子，不复侯琼辀。
次韵王少清告归七首
项安世（宋代）

有美不自啬，相于常暗投。
舂容惊巨轴，错落眩双眸。
君已文如凤，吾方拙似鸠。
早知归峡口，亦欲下沙头。
卒卒偿诗债，惭无玉案酬。
白石山 其一
周邠（宋代）

赏遍他山到此山，始知仙境异人寰。岩前羽客寻黄鹤，涧下樵人放白鹇。

路入洞门纡五锁，云盘石径叠三关。窑间犹有仙翁灶，忆昔丹成炼九还。
挽孙庸斋
文天祥（宋代）

淮水奇人物，枢星伟弟兄。
泰山开学谱，云谷发诗源。
委吏初行志，修文莫返魂。
功名传久远，赖有二郎存。
题宝林琼阁黎房
舒坦（宋代）

山农未用踏沟车，一穴灵泉荫万家。
香积从今饱檀施，会看讲夜落天花。
续白燕 其一
徐渭（明代）

一时伴侣自应非，海路空长遇亦稀。汉将玉门投老入，赵妃雪夜待人归。

孤回夏日摇寒色，渐下秋空见羽衣。巳识朱门无可托，玉楼天上任高飞。
虞美人
仲殊（宋代）

一番雨过年芳浅。袅袅心情懒。章台人过马嘶声。小眉不展恨盈盈。怨清明。烟柔露软湖东岸。恼乱春风惯。一声莺是故园莺。及至如今□闻处、又多情。
吟贻宣议大师英上人
贾黄中（宋代）

金仙子便是师师，高道宁容世网羁。浩浩心田龙可扰，飘飘行止鹤应知。

尘机摆落超三界，古篆沉研冠一时。莫怪伊余苦珍重，白莲花社有心期。
题林德夫乐丘 其四 拟谢公墩
佘翔（明代）

古木参天迥，青山载酒多。谢公墩可拟，词客盛年何。
甲戌八月武康安吉水祸甚惨人畜田庐漂没殆尽赋苦雨行以纪一时之实
周密（宋代）

雷车推翻电车折，龙鬣劳劳滴清血。羲和愁抱赤乌眠，阳侯怒清秋潢裂。

风寒田火夜不明，桔槔椎鼓声彭彭。家家救田如救死，处处防陇如防城。

丁男冻馁弱女泣，今岁催苗如火急。一家命寄一田中，何敢辞劳叹沾湿。

四山湓涌地轴浮，潮声半夜移桃州。千家井邑类飘叶，啾啾赤子生鱼头。

大田积沙高数尺，南陌东阡了难识。死者沉湘魂莫招，生者无家归不得。

呼天不闻地不知，县官不恤将告谁。与其饥死在沟壑，不若漂死随蛟螭。

何人发廪讲荒政，笺天急救生民命。拯溺谁无孟氏心，裹饭空怜子桑病。

恭惟在位皆圣贤，等闲鍊石能补天。转移风俗在俄顷，不歌苦雨歌丰年。
再和 其二
项安世（宋代）

听说忠臣孝子，不论往事今人。衣上淋浪清泪，一生长为君亲。
挽吴九伯丰县丞诗 其一
韩淲（宋代）

往者灵溪路，君尝过我庐。相期千载事，竟欠一行书。

论定终何有，生平合自如。九原不可作，宰木夜台虚。
送魏六侍御葬
皇甫冉（唐代）

哭葬寒郊外，行将何所从。盛曹徒列柏，新墓已栽松。

海月同千古，江云覆几重。旧书曾谏猎，遗草议登封。

畴昔轻三事，尝期老一峰。门临商岭道，窗引洛城钟。

应积泉中恨，无因世上逢。招寻偏见厚，疏慢亦相容。

张范唯通梦，求羊永绝踪。谁知长卿疾，歌赋不还邛。
秋雨初晴有感
陆游（宋代）

炎曦赫赫尚余威，冷雨萧萧故解围。
号野百虫如自诉，辞柯万叶竟安归？芼羹菰菜珍无价，上钓鲂鱼健欲飞。
散吏何功沾一饱，高眠仍听捣秋衣。
踏莎行 其一
蔡伸（宋代）

佩解江皋，魂消南浦。人生惟有别离苦。别时容易见时难，算来却是无情语。

百计留君，留君不住。留君不住君须去。望君频问梦中来，免教肠断巫山雨。
十虫吟
舒岳祥（宋代）

虫有捣米叔，善跳如舂谷。
偶与屋上尘。堕地岂好触。
儿童仰置之，反弓奋腰腹。
欲行复遭抑，屡作不能伏。
非汝懒於舂，其力有不足。
水荭
梅尧臣（宋代）

灼约有芳艳，本生江汉滨。
临风轻笑久，隔浦淡妆新。
白鹭烟中客，红蕖水上邻。
无香结珠穗，秋露浥罗巾。
李运使赞
释德洪（宋代）

风度凝远，和气如春。绿发授道，精敏绝伦。名冠缙绅，挺然忠义。

知国知兵，如唐陆贽。顷者天府，奉使江南。昼锦之荣，父老聚观。

顿节西州，盗发江浙。提师百万，荡其窟穴。凯旋而还，口不言功。

但欲使民，生于死中。重临南楚，化行郡邑。如春在花，不见痕迹。

恢躁坦夷，易亲难忘。视其胸次，山包海藏。宜宿玉堂，宜在黄阁。

跬步可待，昂霄耸壑。长沙之民，自怀其私。龛此画像，饮食必祠。
颂古四首 其三
释休（宋代）

放下屠刀处，棒打不回头。云自帝乡去，水归江汉流。
冒暑过房里村
林占梅（清代）

触热长征去，劳劳暑气侵。蜂窝民舍偪，鼠穴贼巢深。

张伞愁炎景，挥戈激壮心。简书催就道，无暇憩松阴。
蒙泉
韩淲（宋代）

一泓泉水古，依旧浸岩边。太史晁鸡肋，遗吟尚可传。
世明九客同登滕王阁索诗口占
释德洪（宋代）

西山出云青未了，九客凭栏一笑时。秋天便是一张纸，写取江南觉范诗。
联句
越溪杨女（唐代）

珠帘半床月，青竹满林风。 ——杨女

何事今宵景，无人解语同。 ——谢生
赠汝载 其二
韩上桂（明代）

我有掌上珠，精光射远日。遍视世上人，弃掷成泥汨。

惟子差解意，宝之如恐逸。青阳既倏驰，白日亦西匿。

得失何足言，所尚在胶漆。请子歌一声，为子发瑶瑟。

白云从东来，霜露空飋飋。时论薄管鲍，古道固无匹。
送外兄方卿公美 其八
黄公度（宋代）

千里江山一雁声，广文官舍冷如冰。祁奚若未忘公举，魏戊犹堪备内称。
杨柳枝 其五
方岳（宋代）

几日春寒怯上楼，楼头烟缕拂帘钩。相看瘦尽浑无奈，一种风流各自愁。
颂
崔闲（宋代）

每与东坡心印传，雪堂终日悟琅然。
七弦高挂挥无用，明月当天一点圆。
书带草
郑用锡（清代）

在昔称康成，著述传吾道；两序列生徒，高密儒名噪。

不期城外山，山下生瑞草；称之曰书带，形肖名亦好。

我闻周濂溪，窗前生意绕；又闻杜荀鹤，科名有吉兆。

屈轶长明廷，紫芝来四皓。同是托灵根，一一成大造。

未若此葳甤，左萦复右抱。为语儿辈知，此乃吾家宝。

一室拜经神，青青长摛藻。
病中绝句
陆游（宋代）

酒钱自昔从人乞，诗思出门何处无？青篛织蓬菅织席，此生端欲老江湖。
褒斜谷
周京（清代）

阁道横空去，连峰叠嶂开。地随秦塞尽，山自汉中来。

行蚁缘旋磨，粘蜗上古台。当年转战处，弥望满蒿莱。
次韵刘元亢读白乐天与刘梦得书
周紫芝（宋代）

香山天下士，直道可事君。口语作奇祸，后来成积薪。

巨栋虽已捐，白璧原自珍。百年付春梦，千载期斯人。

可怜肉食子，议者空反唇。文华一照耀，今古无搢绅。

才高固不世，盛德终少邻。鹿鹿数馀子，琐琐非公伦。

丰盈与名誉，讵可钟一身。暮年林壑意，觞咏全天真。

君子与小人，两者自此分。寄言颜巷徒，勿语伤哉贫。
锦带花二首
杨巽斋（宋代）

鹄袍换绿契初心，旋赐银绯与紫金。
堪念纷纷名利客，对花应是叹侵寻。
剡溪道中五首
韩元吉（宋代）

平潮恰恰乱蛙鸣，断送江南春雨晴。
绿谷细看桑眼破，紫茸还见草心生。
秋暖
张镃（宋代）

秋暖浑如水上春，意行幽径散衣巾。
海棠突过色尤好，荷叶打空芽更新。
焉得便遭田父饮，不须真现宰官身。
今朝涉趣初悬傍，争睹何妨走四隣。
公莫舞
张宁（明代）

公莫舞，公莫舞。剑光翕赫，衣袖屡举。上摩头颅下足跗，前迎后送随仰偻。

挥霍星辰激风雨。庄不停，伯不语。白蛇中断夜哭妪，五色龙文气如许。

两虎自为雠，秦鹿去无所。鸿门一时公莫舞。
重沓岭
张爚（宋代）

松间叠石步高低，啼鸟幽林听隔溪。
七尺枯藤可扶老，青鞋香汗落花泥。
素馨
许及之（宋代）

轻素梅留魄，重开六月天。南人虽惯见，北客但垂涎。
悲风
刘崧（元代）

悲风野烧断平原，竟日南天毒雾繁。十日羁穷徒自苦，百年生雾欲谁论。

荒村日落虎争道，败屋天寒乌啄门。不待他时苦陈迹，眼前兴废已销魂。
酬窦校书二十韵（次本韵）
元稹（唐代）

鸥鹭元相得，杯觞每共传。芳游春烂熳，晴望月团圆。

调笑风流剧，论文属对全。赏花珠并缀，看雪璧常连。

竹寺荒唯好，松斋小更怜。潜投孟公辖，狂乞莫愁钱。

尘土抛书卷，枪筹弄酒权。令夸齐箭道，力斗抹弓弦。

但喜添樽满，谁忧乏桂然。渐轻身外役，浑证饮中禅。

及我辞云陛，逢君仕圃田。音徽千里断，魂梦两情偏。

足听猿啼雨，深藏马腹鞭。官醪半清浊，夷馔杂腥膻。

顾影无依倚，甘心守静专。那知暮江上，俱会落英前。

款曲生平在，悲凉岁序迁。鹤方同北渚，鸿又过南天。

丽句惭虚掷，沉机懒强牵。粗酬珍重意，工拙定相悬。
玉关怨
孙七政（明代）

紫塞黄云万里间，征夫一望总潸潸。
今古沙场惟白骨，几人生入玉门关。
咏残牡丹
施坤（清代）

东风吹老碧桃枝，偏尔能开倾国姿。垂首似含亭北恨，折腰如怨马嵬时。

残香尚足惊丹卉，剩粉犹堪入品题。寄语东君好珍重，莫教风雨葬西施。
临江仙·打破这阳炉阴鼎
牧常晁（元代）

打破这阳炉阴鼎，跃番黑汞红铅。龟蛇龙虎总虚言。六根并四大，阴物一齐捐。有个天然真一种，非心非肾非玄。不容口意识情传。修丹如此到，可谓大罗仙。
咏史诗。泜水
胡曾（唐代）

韩信经营按镆铘，临戎叱咤有谁加。

犹疑转战逢勍敌，更向军中问左车。
贤者之孝二百四十首 其二三○ 何蕃
林同（宋代）

五载莫归省，双亲谁问安。固云亲有命，不谓我何颜。
题画扇
陈著（宋代）

江极目兮沙路平，驴卓耳兮风蹄轻。
彼何人兮为此行，我欲从之到蓬瀛。
边愁
崔湜（唐代）

九月蓬根断，三边草叶腓。风尘马变色，霜雪剑生衣。

客思愁阴晚，边书驿骑归。殷勤凤楼上，还袂及春晖。
杂曲歌辞。昔昔盐。水溢芙蓉沼
赵嘏（唐代）

渌沼春光后，青青草色浓。绮罗惊翡翠，暗粉妒芙蓉。

云遍窗前见，荷翻镜里逢。将心托流水，终日渺无从。
颂古 其一○四
释道颜（宋代）

钟谷不生豆苗，蒸砂岂能成饭。大通智胜如来，一个担板底汉。
癸未秋金陵怀古三首 其一
程俱（宋代）

壮士狂歌击唾壶，追风老骥望长驱。山川形势端如此，当日宁无一伯符。
大雨中离三山宿天章寺
陆游（宋代）

苦雨催寒不肯晴，晚来余势更纵横。
云如山坏长空黑，风似潮回万木倾。
要借关河供远眼，不辞泥淖困初程。
解衣一笑僧窗下，几两青鞋了此生。
闲庵
苏仲（明代）

人间年事顿消除，风月山中爱此庐。花下每留邀客酒，窗前空有课儿书。

门封碧藓韶光度，帘捲幽阶竹影疏。此外莫言无点事，寻僧时遣小行车。
鹬蚌相争
刘向（两汉）

赵且伐燕，苏代为燕谓惠王曰：“今者臣来，过易水。蚌方出曝，而鹬啄其肉，蚌合而箝其喙。鹬曰：‘今日不雨，明日不雨，即有死蚌！’蚌亦谓鹬曰：‘今日不出，明日不出，即有死鹬！’两者不肯相舍，渔者得而并禽之。今赵且伐燕，燕赵久相支，以弊大众，臣恐强秦之为渔夫也。故愿王熟计之也！”惠王曰：“善。”乃止。
春日自省二首
白玉蟾（宋代）

雪洗桃花面，烟描柳叶眉。
与春同是梦，安用赏春为。
经灵洲山
梁绍震（明代）

金山山月下，清夜洞门开。说法林猿听，焚香野鹤回。

欲寻苏学士，更上妙高台。怅望情何极，难将客思裁。
履方携姜坦道诗卷相过为书其后
章甫（宋代）

姜侯同乡井，忆昨初见时。
春风头陀菴，快作六字主寺。
一别十五年，漂流各萍转。
君携此轴来，如觌故人面。
淤泥青莲花，本自不受尘。
得钱付酒保，往往遭谤嗔。
眷言方遐思，相从问消息。
清狂犹曩时，须发幸未白。
我贫过孟郊，何敢以诗鸣。
拟办黄篾舫，去寻白鸥盟。
怀人暮云碧，忧国寸心折。
安得癯仙来，共醉望沙月。
忆远曲
黄渊耀（明代）

塞上知无煖，寒衣六月裁。寄书重拆看，莫使远人猜。
同赵伯充防禦观东坡所画枯木 其二
释道潜（宋代）

萧然素壁倚枯枝，行路惊嗟况所思。惆怅骑鲸天上去，却来人世恐无期。
次韵马仲元推官贺五马喜雨
陈棣（宋代）

甘澍随车未足贤，商霖小试涨晴川。
溶溶旧绿低蝉柳，聒聒新流响露田。
刈熟腰镰争满载，叩门乞粟不论钱。
老农岂但歌襦袴，尽道今年胜去年。
游郭希吕石洞二十咏 其八 倾月
刘过（宋代）

去去山转深，树下益凄冷。时有月乌飞，间碎梧桐影。
庭前晚开花
李白（唐代）

西王母桃种我家。
三千阳春始一花。
结实苦迟为人笑。
攀折唧唧长咨嗟。
三月十七日食樱桃蚕豆知麦熟日至矣示家人为
舒岳祥（宋代）

清明已自断百果，樱豆从头次第尝。
青山四面欲春晚，白发千太照溪长。
偶然坐石云离次，久不窥园竹乱行。
甔石屡空惟食粥。平皋闻道麦须黄。
宿东寺
范成大（宋代）

一声黄鹄夜深归，栖雀惊鸣触殿扉。
北斗半垂楼阁外，风旛浑欲上云飞。
次韵濮十太尉咏知宗牡丹七绝 其七
王十朋（宋代）

造化无私处处芳，家山想见亦春藏。无端窃禄身为客，孤负吾庐十八香。
会饮净拭行轩
储巏（明代）

竹边尊俎意生凉，散作清风爽欲狂。初月光微犹胜烛，长河影欲不成章。

偶陪露坐惊离席，却笑天游滞异乡。知己年来萍梗甚，楚江归路忆微茫。
寒窗听雪
陈宗道（宋代）

水浸楼台月，山围花柳春。
宸居一望近，风景四时新。
画舫断桥聚，清箫夹岸闻。
游人归去晚，车马闹红尘。
和犹子迟赠孙志举
苏轼（宋代）

轩裳大炉鞲，陶冶一世人。
従衡落模范，谁复甘饥贫。
可怜方回痴，初不疑嘉宾。
颇念怀祖黠，瞋儿与兵姻。
失身堕浩渺，投老无涯垠。
回看十年旧，谁似数子真。
孙郎表独立，霜戟交重闉。
深居不汝觌，岂问亲与邻。
连枝皆秀杰，英气推伯仁。
我従海外归，喜及崆峒春。
新年得异书，西郭有逸民。
?阳行先以《登真隐诀》见借。
?小孙又过我，欢若平生亲。
清诗五百言，句句皆绝伦。
养火虽未伏，要是丹砂银。
我家六男子，朴学非时新。
诗词各璀璨，老语徒周谆。
愿言敦夙好，永与竹林均。
六子岂可忘，従我屡厄陈。
吐蕃别馆月夜
吕温（唐代）

三五穷荒月，还应照北堂。回身向暗卧，不忍见圆光。
赠朔州千户萧世英
陈琏（明代）

君从雁门来，鞍马光陆离。我喜觌颜色，不异璚树枝。

叙意把芳札，写心命朱丝。契阔方及展，暌违复在兹。

别后慎自爱，远大以为期。
句 其十三
范镇（宋代）

案前曾立二贤良。
春晴
马绣吟（清代）

既雨饶春色，游丝空际飏。莺簧调柳陌，蝶粉腻花房。

日度迟迟影，炉焚细细香。为防风雨至，静坐惜韶光。
寄适园朱表兄
潘玙（宋代）

适园分袂后，又复半年余。
笑我多行役，无书话起居。
溪山虽地隔，兄弟可情疎。
办得归耕计，相依结小庐。
喜晴
章甫（宋代）

连山春雨来，径滑不容足。
行人相攀援，泥泞及马腹。
欲往不得前，野店可投宿。
朝来天宇佳，笑语闻童仆。
宣城半程耳，山路听诘曲。
自别贤主人，三岁如转烛。
应烦倒屣迎，喜气见眉目。
新堂几日成，春酒此时熟。
珠玑倾锦囊，尘埃拂楸局。
上饶千里远，策蹇许追逐。
北归预可料，诗作牛腰束。
蝶恋花
王采（宋代）

秾艳娇春春婉娩。雨惜风饶，学得宫妆浅。爱把绿眉都不展。无言脉脉情何限。

花下当时红粉面。准拟新年，都向花前见。争奈武陵人易散。丹青传得闺中怨。
论诗绝句三十首 其八
赵清瑞（清代）

融洽陶公性，乃有陶公诗。储王与韦柳，时合还时离。
送阿兄归里
费墨娟（清代）

话到归期百感煎，欲留无计意缠绵。魂销玉笛离亭外，泪洒孤帆古渡前。

飒飒西风黄叶地，蒙蒙寒雨暗云天。不知此别何时会，目断乡山隔野烟。
昭君墓
汪元量（宋代）

一昔王昭君，远嫁单于去。
上马出宫门，琵琶语如诉。
昔为汉宫出，觅句绕沙碛。
一吟三徘徊，日卓人影直。
孤鸿云中来，对我声呖呖。
乃知晴天好，物类各有适。
顷刻片云生，雪花大如席。
伟哉复伟哉，造物真戏剧。
偕凤山访三江谢爽约雨中纪怀
林俊（明代）

遥忆高人住浣溪，一尊相约为谁携。出门日脚云犹薄，转盼城头树己低。

班坐博凉便看雨，并舆沾湿分冲泥。老怀尚记山庄下，瘦竹黄花共短藜。
寄李居士
吕南公（宋代）

三月山城叹旅穷，冷看豪士振浇风。送花盘上春情重，卖酒垆前醉魄雄。

钟鼓聒眠崇佛庙，绮罗争路拜神宫。此怀若向林泉说，又落仙翁大笑中。
禅人写真求赞
释正觉（宋代）

说时不借口，用处不依身。
天寒绝飞鸟，潭净无游鳞。
点活眼，著精神，
野草闲华自在春。
政和二年三月廿四日鄜延帅府大阅即席呈献帅座贾公凯歌 其六
杨景（宋代）

丈丈蛇矛锦甲新，虬须虎头汉将军。弯弓盘马当牙帐，双发鸣髇入塞云。
拟作消寒会不果 其二
张振夔（清代）

嘉门两载度春明，寂历深知冷暖情。豪士难为乡里善，仙才合向禁坡行。

词章少日秦淮海，独步今时薛道衡。纵欲消寒谁入会，拥裘兀坐听潮声。
相和歌辞·婕妤怨
皇甫冉（唐代）

由来咏团扇，今与值秋风。事逐时皆往，恩无日再中。

早鸿闻上苑，寒露下深宫。颜色年年谢，相如赋岂工。
留题觉慈寺
慕容彦逢（宋代）

勤役大无悰，驾言从胜游。萧萧野色净，行行村径修。

逶迤转隈隩，初见岩峦幽。乔木耸霄汉，风籁凌清秋。

税鞅得精舍，云绕空中楼。檐楹列清障，下有百丈湫。

红尘不到处，俛仰销百忧。喟然问圆顶，有此能乐不。
满江红（寄剡中自醉兄）
周密（宋代）

秋水涓涓，情渺渺、美人何许。还记得、东堂松桂，对床风雨。流水桃花西塞隐，茂林修竹山阴路。二十年、历历旧经行，空怀古。

评砚品，临书谱。笺画史，修茶具。喜一愚天禀，一闲天赋，百战征求千里马，十年饾饤三都赋。问何如、石鼎约弥明，同联句。